“OʻZBEKENGILSANOAT” DAVLAT-AKSIYADORLIK KOMPANIYASI HUZURIDA TOʻQIMAChILIK MAHSULOTLARI REKLAMASI VA MARKETINGI AGENTLIGINI TAShKIL ETISh TOʻGʻRISIDA
(resolution, 2018-03-05)

Engil sanoatning eksport salohiyatini oshirish, toʻqimachilik va tikuv-trikotaj tarmoqlari ishlab chiqaruvchilarini marketing olib borish borasida qoʻllab-quvvatlash, mamlakatimiz toʻqimachilik mahsulotlarining tashqi bozorlarga kirib borishini taʼminlash maqsadida Vazirlar Mahkamasi qaror qiladi: 1. "Oʻzbekyengilsanoat" davlat-aksiyadorlik kompaniyasining "Oʻzbekyengilsanoat" davlat-aksiyadorlik kompaniyasi huzurida Toʻqimachilik mahsulotlari reklamasi va marketingi agentligini (keyingi oʻrinlarda Agentlik deb ataladi) tashkil etish toʻgʻrisidagi taklifi qabul qilinsin. Quyidagilar Agentlikning asosiy vazifalari etib belgilansin: yengil sanoat mahsulotlari jahon bozorlari konyunkturasini, mahsulot eksporti yoʻnalishlari boʻyicha tarmoq korxonalarining takliflari va salohiyatini chuqur oʻrganishga yoʻnaltirilgan marketing faoliyatini olib borish, yengil sanoat korxonalariga ularning marketing xizmatlari faoliyatini takomillashtirishda koʻmaklashish; xorijiy isteʼmolchilar bilan aloqalar oʻrnatishda, oʻzaro foydali kontraktlar tuzishda, respublika korxonalarining manfaatlarini chet elda himoya qilishda mamlakatimiz yengil sanoat mahsulotlari ishlab chiqaruvchilariga koʻmaklashish; xoʻjalik yurituvchi subyektlarga eksport qilinadigan mahsulotga narx belgilashga oid axborotlar taqdim etish, tarmoq korxonalari tomonidan ishlab chiqarilayotgan mahsulotning eksport narxlarini oshirish maqsadida tarmoq korxonalari tomonidan kelishilgan narx siyosati oʻtkazilishi boʻyicha tavsiyalar berish; korxonalar tomonidan tayyor mahsulotni eksport qilish yuzasidan uzoq muddatli (3—5 yil) buyurtmalar portfeli shakllantirilishini taʼminlashga, qoʻshilgan qiymati yuqori boʻlgan, jahon bozorida raqobatbardoshli tayyor mahsulot sotilishini ragʻbatlantirishga doir chora-tadbirlarni ishlab chiqish va amalga oshirish; yengil sanoat korxonalari va tashkilotlariga, shu jumladan ixtisoslikka doir adabiyotlar, bukletlar nashr etishda va Internet tarmogʻida ixtisoslashtirilgan veb-saytlar yaratilishi va yuritilishida axborot xizmatlari koʻrsatish. 2. "Oʻzbekyengilsanoat" davlat-aksiyadorlik kompaniyasi huzuridagi Toʻqimachilik mahsulotlari reklamasi va marketingi agentligining xodimlarning cheklangan umumiy soni 11 nafar boʻlgan boshqaruv tuzilmasi ilovaga muvofiq tasdiqlansin. 3. Quyidagilar maʼlumot uchun qabul qilinsin: Agentlik mustaqil yuridik shaxs hisoblanadi va oʻz faoliyati toʻgʻrisida "Oʻzbekyengilsanoat" davlat-aksiyadorlik kompaniyasiga hisobot beradi; Agentlikka Oʻzbekiston Respublikasi Vazirlar Mahkamasi bilan kelishgan holda "Oʻzbekyengilsanoat" davlat-aksiyadorlik kompaniyasi boshqaruvi raisi tomonidan lavozimga tayinlanadigan va lavozimdan ozod qilinadigan direktor boshchilik qiladi. 4. Quyidagilar: marketing, maslahat, reklama xizmatlari va boshqa xizmatlar koʻrsatish yuzasidan "Oʻzbekyengilsanoat" davlat-aksiyadorlik kompaniyasi korxonalari va boshqa manfaatdor tashkilotlar bilan tuzilgan shartnomalar boʻyicha Agentlik hisob raqamlariga tushadigan ajratmalar va pul mablagʻlari; xalqaro moliya institutlari va donor tashkilotlarning qonun hujjatlarida belgilangan tartibda jalb qilinadigan grant mablagʻlari; tadbirkorlik faoliyatidan olingan daromadlar (foyda); amaldagi qonun hujjatlariga zid boʻlmagan boshqa tushumlar Agentlik faoliyatini moliyalashtirish manbalari etib belgilansin. 5. Agentlik "Oʻzbekyengilsanoat" davlat-aksiyadorlik kompaniyasining Toshkent shahar, Bobur koʻchasi, 45-uydagi binosiga joylashtirilsin. 6. "Oʻzbekyengilsanoat" davlat-aksiyadorlik kompaniyasi bir oy muddatda Agentlikning ustavi ishlab chiqilishi va tasdiqlanishini, shuningdek Agentlikning belgilangan tartibda davlat roʻyxatidan oʻtkazilishini taʼminlasin. 7. "Oʻzbekyengilsanoat" davlat-aksiyadorlik kompaniyasi manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiquvchi oʻzgartirishlar toʻgʻrisida Vazirlar Mahkamasiga takliflar kiritsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S.Azimov zimmasiga yuklansin.